Dramastudent geskors omdat hy te oortuigend is | Maroela Media
Michael Bodomov (17) van Amerika, wat homself vir 'n dramataak as 'n hawelose man vermom het, was só oortuigend, dat hy onderwysers om die bos gelei en gevolglik geskors is.
Dramastudente in Pittsburgh moes verlede maand 'n karakter kies, en vir 'n dag lank soos dié persoon optree. Bodomov sê hy het 'n hawelose man genaamd "John" geskep wat verwyder is van sy familie nadat hy sy jonger sussie raakgery het. "John" is ook deur 'n kenner oortuig om van al sy materiële besittings ontslae te raak. "Ek het 'n paar jasse en 'n sweetpakbroek aangetrek," het Bodomov gesê. Hy het 'n paar handskoene, waarvan die vingers afgesny is, verskillende skoene en plastieksakkies vir kouse aangetrek. Hy het ink oor sy gesig gesmeer om vuil te lyk.
Bodomov loop gewoonlik skool toe, maar sy ma, Marina, het gereken hy lyk só baie soos 'n hawelose persoon dat sy hom vroeg die oggend voor die skool se ingang afgelaai het. Die skool se hek was nog nie oopgesluit nie. Hy het toe 'n alternatiewe ingang probeer en aan die hek geskud. 'n Onderwyser het hom genader om uit te vind wat die vreemdeling wil hê. "Ek het so bietjie gemompel en gesê ek moet met iemand praat," het Bodomov verduidelik. Hy sê dis moontlik dat beamptes van die skool dalk sou dink hy is verstandelik ongebalanseerd.
Volgens Bodomov was hy gretig om met sy rol voort te gaan, maar hy wou ook graag vir hulle sê wie hy is. "Ek dink ek het in 'n stadium vir hulle gesê ek is dalk 'n student, maar hulle het net gesê dis onmoontlik omdat ek 30 jaar oud lyk en ten minste 10 dae laas gestort het."
Hy het ook die swartsak vir hulle gewys waarin sy handboeke gebêre is, maar leë bottels in die sak het die beamptes nie oortuig nie. Hulle het die polisie ontbied.
Bodomov het toe met die sak patats vorendag gekom. Die polisie is daar weg en 'n administrateur het aan hom gesê hy is vir twee dae lank geskors weens ongehoorsaamheid en dat hy versuim het om homself aan die administrateur uit te ken.
Volgens 'n woordvoerder van die departement in die distrik kan hulle nie kommentaar lewer oor individuele dissipline nie.
"Ek besef die skool was in 'n ongewone posisie, maar ek dink hulle het oorreageer," het Bodomov gesê.
Bodomov se ma reken die skool het reg opgetree deur versigtig te wees weens veiligheidsbesware oor onlangse gewelddadige skietvoorvalle by skole in Amerika. "As 'n vreemdeling met 'n swartsak by die skool opdaag weet niemand wat kan gebeur nie," het sy gesê.